Çeku: Negociatat shtesë - vazhdimësi e panevojshme e procesit
Kryeministri Çeku u takua me admiralin Harry Ulrich i cili përsëriti angazhimin e Natos në Kosovë
Kryeministri i Kosovës Agim Çeku tha sot se bisedimet shtesë 120ditëshe nuk duhet të trajtohen si proces i ri, por si një vazhdimësi e panevojshme e procesit të deritashëm për zgjidhjen e statusit të Kosovës. Ai i bëri këto komente pas një takimi me komandantin e NATO-s për Evropën Jugore, admiralin amerikan Harry Ulrich, me të cilin ka diskutuar rrjedhën e procesit politikë dhe rolin e trupave të NATO-s tash dhe pas zgjidhjes së statusit. Admirali Ulrich përsëriti sot përkushtimin e trupave të NATO-s për sigurinë e Kosovës në tërësinë e kufijve të saj aktual. tha admirali Urlich. Grupi i Kontaktit mblidhet nesër në Londër për të debatuar zhvillimin e procesit të negociatave dhe fill pas këtij takimi treshja e Shteteve të Bashkuara, Bashkimit Evropian dhe Rusisë do të qëndrojë në Beograd dhe në Prishtinë. Sipas Prishtinës zyrtare me këtë fillon edhe numërimi i 120 ditëve të negociatave shtesë, ndërsa Beogradi thekson se numërimi ende nuk mund të fillojë. Kryeministri i Kosovës Agim Çeku tha se kjo periudhë e negociatave duhet të jetë e kufizuar dhe përpjekje e fundit e bashkësisë ndërkombëtare për të siguruar mbështetjen për pavarësinë e Kosovës edhe nga ata që e kundërshtojnë atë. theksoi ai. Kryeministri Çeku tha se përfaqësuesit e Prishtinës nuk kanë mandat të debatojnë asnjë mundësi tjetër për zgjidhjen e statusit të Kosovës përveç pavarësisë dhe se çdo përpjekje për të imponuar çfarëdo zgjidhje tjetër është e papranueshme. Pothuajse askush nuk pret që këto bisedime të afrojnë qëndrimet tërësisht të ndara të Beogradit që kërkon ruajtjen e sovranitetit mbi Kosovën dhe Prishtinës e cila pavarësinë e sheh si të padiskutueshme. Derisa Beogradi i sheh negociatat e reja si mundësi për kompromis Prishtina i cilëson ato si vazhdim të panevojshëm të procesit, vazhdim që është pranuar siç thuhet për hir të ruajtjes së partneritetit me bashkësinë ndërkombëtare në radhe të parë me Shtetet e Bashkuara. //rd//